Daniel Salonen

Daniel Salonen (s. 4. joulukuuta 2005 Espoo) on suomalainen jääkiekkomaalivahti, joka edustaa SM-liigajoukkue Rauman Lukkoa. Hänen hanskakätensä on oikea.
Ura.
Seuraura.
Salonen on Grankulla IFK:n kasvatti. Hän siirtyi juniorina sittemmin Kiekko-Espooseen. Kaudella 2020–2021 Salonen palkittiin U16 SM-sarjan parhaana maalivahtina Jukka Tammi -palkinnolla ja valittiin ensimmäiseen tähdistökentälliseen. Kaudeksi 2021–2022 hän siirtyi Rauman Lukkoon, kun valmennuspäällikkö Timo Elo otti Saloseen yhteyttä. Salonen pelasi lähes koko kauden seuran U18-joukkueessa, mutta myös yhden ottelun U20-joukkueessa. Myös kauden 2022–2023 hän pelasi suurimmaksi osaksi Lukon U18-joukkueesta, jossa Salonen pelasi alkukaudella kolme peräkkäistä nollapeliä. Hän voitti kauden päätteeksi U18 SM-hopeaa. Salonen nostettiin U18-joukkueesta suoraan SM-liigajoukkueen kokoonpanoon ensimmäisen kerran vain 16-vuotiaana 7. lokakuuta 2022 pelattuun otteluun Hämeenlinnan Pallokerhoa vastaan, kun Lukko lainasi toisen maalivahtinsa Samuel Jukurin Mestikseen. Hän puki neljään runkosarjaotteluun, mutta Salonen ei saanut kuitenkaan peliaikaa. Hän pelasi kauden aikana myös yhdeksän ottelua U20-joukkueessa.
Kaudella 2023–2024 Salonen nousi Lukon U20-joukkueen pääasialliseksi vastuunkantajaksi. Hän puki SM-liigajoukkueen paidan kuuteen runkosarja- ja neljään Mestarien liigan otteluun. Salonen sai ensimmäiset ja kauden ainoaksi jääneet peliaikansa SM-liigassa 13. helmikuuta 2025 vieraissa JYPiä vastaan. Hän lähti otteluun kakkosmaalivahtina Daniel Lebedeffille, kunnes Lukko vaihtoi Salosen maalinsuulleen ajassa 44.28, kun JYP siirtyi ottelussa 5–2-johtoon. Hän pelasi vain 2.18 minuuttia, jonka aikana Salosta kohti ei lauottu kertaakaan. Lukko teki kuitenkin kaksi kavennusmaalia, joiden jälkeen Lebedeff vaihdettiin takaisin joukkueen maalille.
Myös kauden 2024–2025 Salonen aloitti Lukon U20-joukkueessa. Hänet valittiin U20 SM-sarjan syyskuun kuukauden pelaajaksi. Tammikuussa 2025 Lukko vuokrasi Salosen kuukauden mittaisella sopimuksella Mestis-joukkue Kajaanin Hokkiin. Hän torjui nollapelin heti Mestis-debyytissään 17. tammikuuta 2025 Kiekko-Vantaata vastaan, kun Hokki voitti ottelun lukemin 3–0. Salonen torjui ottelussa 28 kertaa. Hän torjui voiton myös seuraavassa ottelussa, jonka jälkeen Salonen valittiin Mestiksen viikon pelaajaksi. Hän pelasi Hokissa neljä ottelua, kunnes tammikuun lopulla Lukko kutsui Salosen SM-liigavahvuuteensa John Lethemonin loukkaannuttua. Salonen palasi Hokin maalinsuulle 1. helmikuuta pelattuun otteluun. Hän pelasi siellä kaikkiaan kahdeksan ottelua torjuen neljä voittoa, kunnes Salonen palasi Lukkoon. Hän torjui U20 SM-sarjan runkosarjassa 25 ottelussa 23 voittoa ja neljä nollapeliä. Salonen palkittiin sarjan parhaana maalivahtina Jorma Valtonen -palkinnolla ja valittiin ensimmäiseen tähdistökentälliseen. Pudotuspeleissä hän torjui 11 ottelussa yhdeksän voittoa ja kaksi nollapeliä. Salonen torjui Lukon kauden päätteeksi U20 Suomen-mestaruuteen. Hän ei pelannut kauden aikana kuitenkaan otteluakaan SM-liigassa. Huhtikuussa 2025 Salonen teki Lukon kanssa 1+1-vuotisen jatkosopimuksen.
Edmonton Oilers varasi Salosen kuudennella kierroksella 191. pelaajana . Kauteen 2025–2026 hän lähti Lukon SM-liigajoukkueen toisena maalivahtina Antti Raannalle. Salonen pelasi ensimmäisen pääsarjaottelunsa aloittavana maalivahtina Mestarien liigan toisella kierroksella 31. elokuuta 2025 vieraissa italialaista HC Bolzanoa vastaan. Hän torjui Lukon 4–3-tappioon päättyneessä ottelussa 19 kertaa. Salonen vaihdettiin joukkueen maalinsuulle runkosarjan kolmannella kierroksella 17. syyskuuta 2025 vieraissa Helsingin IFK:ta vastaan pelatussa ottelussa, kun Antti Raanta loukkaantui. Seuraava ottelu 19. syyskuuta 2025 Hämeenlinnan Pallokerhoa vastaan oli hänen SM-liigauransa ensimmäinen aloittavana maalivahtina. Salonen torjui heti myös nollapelin, kun Lukko voitti ottelun lukemin 6–0. Hän torjui ottelussa 23 kertaa. Jari Laiho valitsi Salosen ottelun Alumnien tähtien ykköstähdeksi.
Maajoukkueura.
Salonen on pelannut yhden nuorten maaottelun.